Okresná prokuratúra Žilina 
Moyzesova 20, 011 56 Žilina 1 	

Sp. zn. : 3 Pv 675/12/5511	Žilina, 4.9.2013
EEČ : 2-43-433-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Dňa 17.8.2012 v čase o 18:05 h viedol osobné motorové vozidlo značky Škoda Octávia, evidenčného čísla XXXXX farby modrá metalíza tmavá, v katastri obce Hričovské Podhradie, okres XXXXX, po ceste I/18 v smere jazdy od Žiliny na Bytču, pričom v mierne pravotočivej zákrute v km 442,5 v dôsledku únavy dostal mikrospánok následkom čoho prešiel do protismerného jazdného pruhu, kde po odznení mikrospánku strhol riadenie vozidla späť do svojho jazdného pruhu, tam sa mu však v tom čase už vyhýbalo motorové vozidlo značky Subaru Lagacy, evidenčného čísla XXXXX, farby zelená metalíza, ktoré oproti viedol vodič XXXXX, nar. XXXXX bytom Česká republika, XXXXX v smere jazdy od Bytče na Žilinu a na pravej krajnici vozovky došlo k čelnej zrážke  vozidiel, následkom čoho  jeho manželka XXXXX, nar. XXXXX, bytom XXXXX, XXXXX XXXXX, ČR,  utrpela ťažkú ujmu na zdraví s predpokladanou dobou práceneschopnosti v trvaní 6 mesiacov (podľa § 211 Trestného poriadku poškodená nedala súhlas na trestné stíhanie obvineného) XXXXX, nar. 4.5.2008 utrpela zranenia s primeranou dobou práceneschopnosti v trvaní 5 dní, XXXXX, nar. XXXXX ošetrený nebol,  poškodený XXXXX utrpel ľahké zranenia s potrebnou dobou práceneschopnosti v trvaní 4 týždne, XXXXX, nar. XXXXX,  utrpela ťažké zranenia s potrebnou dobou práceneschopnosti v trvaní 12 týždňov,
pričom vodič XXXXX svojim konaním porušil ustanovenie § 4 odsek 2 písmeno e) a § 9 odsek 1 zákona číslo 8/2009 Zbierky zákonov o cestnej premávke,

lebo je trestné stíhanie neprípustné podľa § 9 odsek 1 písmeno g

Odôvodnenie:
       Dňa 04. 09. 2013 dozorový prokurátor uznesením zapokračoval v trestnom stíhaní podľa § 228 ods. 5 Tr. por., nakoľko už pominuli dôvody trestného stíhania. 

	Dňa 25.07.2013 bolo tunajšej prokuratúre prostredníctvom nadriadenej prokuratúry doručený právoplatný Trestný rozkaz Okresného súdu vo Frýdku Místku zo dňa 27.05.2013, ktorým súdu uznal XXXXX vinným z prečinu ublíženia na zdraví podľa § 147 ods. 1, ods. 2 Trestného zákona Českej republiky a uložil mu podmienečný trest odňatia slobody vo výmere 8 mesiacov so skúšobnou dobou 20 mesiacov a trest zákazu činnosti viesť motorové vozidlá vo výmere 18 mesiacov. Trestný rozkaz nadobudol právoplatnosť dňa 18.06.2013. 

	Podľa § 215 ods. 1 písm. d) Tr. por.: Prokurátor zastaví trestné stíhanie ak je neprípustné podľa § 9 Tr. por.

	Podľa § 9 ods. 1 písm. g) Tr. poriadku  trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

	Podľa článku 35 ods. 1 písm. b) Európskeho dohovoru o odovzdávaní trestného konania, ktorým je Slovenská republika viazaná, osobu, nad ktorou bol vynesený právoplatný a vykonateľný trestný rozsudok, nemožno pre ten istý čin ani stíhať ani odsúdiť ani na nej nemožno vykonať trest v inom zmluvnom štáte, pokiaľ uložený trest bol úplne vykonaný alebo sa vykonáva, alebo úplne alebo z jeho nevykonanej časti podliehal milosti alebo amnestii, alebo nemôže už byť vykonaný vzhľadom na premlčanie.

	Z uvedeného teda vyplýva, že právoplatné rozhodnutie Okresného súdu vo Frýdku Místku, ČR,  teda dožiadaného štátu v prevzatom trestnom oznámení, tvorí prekážku ďalšieho stíhania. Orgány činné v trestnom konaní v Slovenskej republike preto vo veci ďalej nie sú oprávnené konať. 

	Na základe týchto skutočností som bez ďalšieho rozhodol tak, ako je uvedené vo výrokovej časti tohto uznesenia a trestné konanie vo veci trestného činu  ublíženia na zdraví podľa § 157 ods. 1 , ods. 2 písm. a) Tr. zák.  som podľa § 215 ods.. 1 písm. d) s poukazom na § 9 ods. 1 písm. g)  Tr. por. zastavil.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Marek Sinčák
prokurátor